Június végéig becsengetik Matolcsyék a tavalyi nyereség felét
Ahogy arra Matolcsy György MNB-elnök a múlt pénteki nagyinterjúban már utalt, 50 milliárd forintnyi osztalékot fog a jövő évi nyereségéből befizetni a költségvetésbe a jegybank, az MNB mai közleményében pedig azt is ígéri, hogy ez június 30-ig meg fog történni. Az MNB közleménye szerint az osztalékfizetéssel együtt is a jegybank eredménytartaléka meghaladja a 100 milliárd forintot, "amely az esetlegesen felmerülő kockázatokra elegendő fedezetet nyújthat".
Az MNB oldalán megjelent közlemény emlékeztet arra, hogy az MNB Igazgatósága április 27-én döntött az MNB rekordmértékű, 50 milliárd forintos osztalékfizetéséről, melyet a 2015-ben elért kiemelkedő mértékű, közel 95 milliárd forintot kitevő nyereség tett lehetővé.

Kapcsolódó cikkünk

2016.05.06

Matolcsy: nincs itt semmi látnivaló, maradok (3.)

Arra már nem utal a jegybank, hogy az év elején még nem tervezett idén osztalékbefizetést az MNB a tavalyi eredményből, így tehát ahogy múlt héten jeleztük: ebben a friss döntésben szerepe lehet az alapítványok körül kirobbant pénzköltési botrányok hatásának is.

A közlemény ugyanakkor emlékeztet arra, hogy a jegybank a 2012 decemberében előre jelzett 203 milliárd forintos veszteség helyett már harmadik éve nyereséges: az MNB eredménye - a 2013-as és a 2014-es évek 25 milliárd forintot meghaladó nyereségét követően - 2015-ben közel 95 milliárd forintot tett ki. Az MNB eredményének kedvező alakulása döntően az alapkamat-csökkentési ciklushoz illetve a jegybanki programokhoz (önfinanszírozási program, forintosítás) köthető. Az elmúlt évek nyereséges működése összességében lehetővé tette, hogy a költségvetés mentesüljön a veszteség megfizetésének terhe alól - emeli ki a közlemény.
Az Igazgatóság az eredmény felhasználásáról szóló döntésnél figyelembe vette a jövő évek várható eredményeit illetve potenciális kockázatait, és úgy határozta meg az eredménytartalékba kerülő összeget, hogy a saját tőke ezekre a kockázatokra elegendő fedezetet nyújtson. Az MNB Igazgatósága a korábbi évek nyereségének, illetve a 2015. évi kimagasló eredmény egy részének eredménytartalékba helyezésével úgy ítélte meg, hogy az eredménytartalék állománya elérte azt a szintet, ami lehetőséget biztosít az osztalék kifizetéséről szóló döntésre - indokolja a közlemény a mértéket.
A közlemény érdekességként kiemeli, hogy az MNB - a mostani osztalékfizetést megelőzően - utoljára 2002-ben fizetett a költségvetés számára osztalékot. A 2015-ben elért eredmény mellett az idei osztalékfizetés (50 milliárd forint) is rekordmértékű, mivel meghaladja a rendszerváltás óta, az MNB által fizetett osztalékok mértékét. Az osztalékfizetésnek köszönhetően az államadósság akár a GDP 0,15 százalékával csökkenhet. Az osztalékfizetés mellett az eredménytartalék is jelentős, 100 milliárd forintot meghaladó mértékű - hasonló nagyságrendű tartalékokkal szintén nem rendelkezett korábban még az MNB.

Érdemes megjegyezni, hogy korábban, az MNB-alapítványok felé 267 milliárd forintos vagyonjuttatás történt, amelyet ezen célok helyett szintén befizethetett volna az MNB az államadósság csökkentése érdekében. Ez az akkori GDP-nek a 0,8-0,9%-át tette volna ki, azaz ez valóban hathatósan csökkenteni tudta volna az adósságot. Korábban nemzetgazdasági miniszterként még Matolcsy György hozta létre az Összefogás az Államadósság Elleni Alapot, amelyet a csekély befizetés és érdektelenség miatt Varga Mihály szüntetett meg.

Az MNB eredménye a következő években is kedvező lehet: az alacsony kamatszint mellett ezt támogathatja a jegybankmérleg összehúzódása is. Emellett az MNB közel 100 milliárd forintot kitevő eredménytartaléka megfelelő biztosítékot jelent, ami hosszabb távon is garantálja, hogy a kockázatok esetleges realizálódása esetén elkerülhető legyen a költségvetés térítési kötelezettsége - mutat rá az MNB közleménye.

Kapcsolódó cikkünk

2016.05.09

FT: kellemetlen kérdéseket kaphat Orbán az MNB-alapítványok miatt

2016.05.09

Meghiúsult az MKB botrányos műtárgyeladása

2016.05.09

Milliós bírságot kapott Matolcsy unokatestvérének bankja
mnb-alapítványok, MNB, matolcsy györgy, eredménytartalék makrogazdaság, osztalék,